Danielová, Marta, predsedníčka Rady pre vysielanie a retransmisiu (2020-05-19):
Dobrý deň. Vážený pán predsedajúci, vážené panie poslankyne a páni poslanci, keďže so správou o stave vysielania v Slovenskej republike a o činnosti Rady pre vysielanie a retransmisiu predstupujem pred vás prvýkrát v tomto novom zložení, dovoľte, aby som vás v úvode najskôr oboznámila len niekoľkými číslami o členoch rady, o zložení rady. Tá má deväť členov volených v parlamente. Funkčné obdobie člena je šesť rokov. Člena možno zvoliť najviac na dve funkčné obdobia. Jedna tretina rady sa obnovuje každé dva roky. Len pre informáciu, koncom roka sa trom členom rady končí funkčné obdobie a práve tu na tomto mieste už na jeseň, pred koncom roka by mal parlament vyberať nástupcov z navrhovaných kandidátov. O všetkých nás, momentálne deviatich členoch, sú podrobné informácie na webovej stránke rady. Rada zasadá dvakrát mesačne a prerokúva približne 40, zajtra to bude napríklad 70 bodov programu. Rada pre vysielanie a retransmisiu vykonávala aj v minulom roku svoje zákonné kompetencie v obdobnom legislatívnom režime ako v rokoch predchádzajúcich. Všetky naše správy sú zverejnené na internete, takže je tam možné porovnať si, ako to vyzeralo v jednotlivých tých hlavných oblastiach. Väčšina z vás našu činnosť možno neregistrovala, tak pre predstavivosť opäť niekoľko čísiel, pretože tie, aj keď môžu byť unavujúce, ale sú najveľavravnejšie. Činnosť rady je zhrnutá zhruba v dvoch hlavných oblastiach. Najskôr je to udeľovanie televíznych a rozhlasových licencií a registrácia poskytovateľov retrensmisie. Druhou rozsiahlou – a tej je aj najpodstatnejšia časť správy venovaná – je činnosť regulácie obsahu z hľadiska dodržiavania zákona a s ním súvisiacich predpisov. Najskôr krátko k tej prvej oblasti, udeľovanie televíznych a rozhlasových licencií a registrácia poskytovateľov. Ku koncu minulého roka bolo na Slovensku v platnosti takmer 250 televíznych licencií, 71 rozhlasových licencií a pribudli, samozrejme, aj 161, nieže pribudli, zaregistrovalo sa ku koncu roka 161 registrácií retransmisie. K rozhlasovej licencii, ktorá je odlišná od tej televíznej, sa viaže pridelenie frekvencií. Vždy na jar a na jeseň na základe oznámenia úradu telekomunikačného zverejňujeme v troch celoštátnych denníkoch zoznam voľných frekvencií a podmienky. Práve dnes sme mali jarné výberové konanie o tridsať voľných frekvencií, prihlásilo sa desať žiadateľov a išli sme formou konferenčných hovorov prostredníctvom ZOOM-u, takže ukazuje sa to aj ako veľmi efektívne z časového aj ekonomického hľadiska pre žiadateľov. Zväčša sa už prideľujú len frekvencie, ktoré vysielatelia buď vrátili z rôznych, najmä ekonomických dôvodov, alebo im boli radou odňaté pre porušovanie zákona. Štátne frekvencie sú národné bohatstvo. Nie sú prevoditeľné na iné subjekty, už vôbec nie sú zobchodovateľné, ako sa to niektorí vysielatelia v minulom roku pokúšali. Nemôže ísť v žiadnom prípade o dohodu medzi končiacim vysielateľom a novým záujemcom s tým, že jeden prenechá frekvencie tomu, koho si on vyberie alebo s kým sa dohodne. Každý, kto chce dostať priestor v éteri, musí prejsť riadnym výberovým konaním. Okrem televíznych a rozhlasových licencií, ako som už spomenula, koncom minulého roka sme evidovali aj 161 registrácií retransmisie, tie poskytujú služby takmer pol miliónom domácností. V prípade týchto žiadateľov alebo ak prídu podnety, zisťujeme, či žiadatelia, či poskytovatelia retransmisie šíria legálne svoje programy, či majú na to súhlas pôvodného vysielateľa. Druhá, najrozšírenejšia oblasť a možno aj najbližšia k vám je činnosť rady, ktorá sa týka regulácie obsahu z hľadiska dodržiavania zákona a s ním súvisiacich predpisov. Na obsah vysielania nám prišlo vlani 580 sťažností, ktoré boli spracované na rokovanie rady. Tých 580 sťažností sa týkalo takmer 600 programov, to znamená, že jeden sťažovateľ v jednom podnete napísal aj na štyroch vysielateľov odrazu. Len pre porovnanie toho nárastu sťažností, tak to bolo skoro o 300 programov, sťažností na programov viac ako v roku predchádzajúcom. Presne na strane 213 je tabuľka so sťažnosťami aj s porovnávajúcimi číslami s predchádzajúcim rokom, preto si dovolím pristaviť sa pri tom enormnom náraste čísiel, ktorý nesúvisí povedzme s obsahom alebo s nekvalitou, to už absolútne, ale väčšina sťažností pochádza z jedného a toho istého zdroja. Sú dni, keď jeden pisateľ napíše aj tri sťažnosti a ony majú rovnaké znenie. Odcitujem: „Program nebol vhodný pre maloletých, obsahoval vulgarizmy, obscénne a expresívne vyjadrovanie, scény zobrazujúce násilie, krutosti.“ Jedna veta s rôznym dátumom a názvom programu. Ale my to musíme prešetrovať podľa § 14 kompletne, nielen čoho sa týkal podnet. Často kancelária pri príprave podkladov a pri skúmaní nenašla žiadne vulgarizmy ani obscénne gestá, ale pozornosť sa musela spracovaniu venovať tak ako všetkým ostatným. Neraz, najmä minulý rok na konci roka boli naši ľudia v kancelárii úplne v koncoch, vystresovaní, pretože my máme jednoducho dané zákonom lehoty na vybavenie, nič nemožno odsunúť, presunúť, bagatelizovať alebo povedať, máme toho veľa, nemôžeme to teraz vybaviť. Mali sme dokonca aj stretnutie so sťažovateľom, aby sme mu vysvetlili zmysel práce a kontroly rady, podľa akého zákona pracujeme, podľa akej vyhlášky sa musíme držať, my nemôžeme programy posudzovať podľa vkusu, ale len striktne podľa zákona. Týmto chcem teda naznačiť, že stačí jeden-dvaja sťažovatelia, dokážu kancelárii tak pozväzovať ruky svojimi podnetmi, že nám neostáva čas a priestor na ďalšie úlohy, ktoré by sme chceli robiť na prospech vysielateľov, najmä v edukatívnej oblasti. Aj oni cítia, aj my cítime, že by sme mali viac spolu hovoriť, ale jednoducho na to nezostáva čas, priestor ani kapacita. Pred rokmi sme dokonca mali sťažovateľa, to len na ilustráciu, ktorý v priebehu jedného mesiaca podal 500 sťažností. Ale aby čísla pre vás mali väčšiu výpovednú hodnotu, v krátkosti vymenujem aspoň, čoho sa týkali. Najviac podnetov teda prišlo na nevhodnosť programov vo vzťahu k maloletým, na ohrozenie ich mravného, psychického a fyzického vývinu. Dosť bolo podnetov, ktoré sa týkali zásahu do ľudskej dôstojnosti, spôsobu spracovania, zobrazovania umierania, tragédie. Skúmame možné porušenie zákona dokonca aj v prípadoch, ak dotknuté osoby sami poskytli vysielateľovi informácie zvukové, obrazové, súhlasili s ich zverejnením. Nie zodpovedný je ten, ktorý nahrávku poskytne, ale zodpovedný je vysielateľ, ktorý musí vedieť zhodnotiť podľa zákona, kde je tá hranica, čo je prípustné a čo už je za, porušenie zákona. Ďalšie sťažnosti sa týkali objektivity a vyváženosti spravodajsko-publicistických programov. Tu musím konštatovať, že oproti minulým rokom je sťažností podstatne menej. Námietky boli aj voči častému prerušovaniu programov reklamou a jej hlasitosti, sponzoringu, telenákupu, umiestňovaniu programov v produktoch, ale aj tej retransmisie, ako som spomínala, či šíria programy so súhlasom pôvodných vysielateľov. Dosť podnetov posledný rok prišlo od sluchovo postihnutých občanov, ktorí namietali nesúlad prekladu s obrazom, respektíve úplnú absenciu titulkov u programov avizovaných vysielateľom. Čiže tam bolo také necitlivé sklamanie týchto ľudí, že čakali program, ktorý im čosi napovie, a boli sklamaní. Okrem regulácie obsahu z hľadiska dodržiavania zákona a s ním súvisiacich predpisov je významnou úlohou aj zabezpečenie dohľadu nad zachovaním duálneho systému, popri vysielateľoch zo zákona vysielajú aj komerčné médiá na základe licencie a duálny systém má za cieľ zabezpečiť im rovnaké podmienky. Práve minulý týždeň sa tu schvaľovala nová legislatívna úprava, ktorá by im mala pomôcť v tejto zložitej situácii. Aj z tohto množstva čísel možno vydedukovať rozsiahlosť činnosti rady. Podklady pre rozhodovaciu činnosť pripravujú odborníci z kancelárie. Vlani v nej pracovalo namiesto 36 ľudí len 30, niektorí neuspeli už v rámci skúšobnej lehoty, iní odišli krátko po nástupe, buď nesplnili očakávania zamestnávateľa, alebo aj sami zistili už krátko po nástupe, že náročné povinnosti budú nad ich schopnosti. Nie je to jednoduchá administratívna robota, takže naozaj si vyžaduje celého človeka, ale nechcem sa tu podrobne o tom zmieňovať, pretože ak by bol záujem, môžeme aj na rade rozprávať, prípadne na mediálnom výbore alebo v osobných kontaktoch, je to naozaj veľmi zložité a nie je to tak jednoduché napísať odpoveď na sťažnosť. Koľkokrát sa stane na rade, že máme podkladový materiál, ktorý posudzujeme a má od 20, 30 strán a minulý, pred dvomi týždňami to bolo až 140 strán, Takže je to fakt náročné a tam je veľmi dôležité spolupracovať aj medzi ľuďmi navzájom v kancelárii. Pracovníci kancelárie svojím odborným a ľudským prístupom k pisateľom neraz suplujú aj iné inštitúcie a robia záslužnú prácu v rámci právnej výchovy. Veľa, okolo 400 – 500 podnetov, otázok prichádza, buď nedostávajú z kompetentných miest informácie, alebo jednoducho nevedia, na koho sa obrátiť. Takže veľmi seriózne pristupujú k tomu, nieže ich odkážu, kde sa majú obrátiť, áno, aj to je súčasťou odpovede, ale aj vlastne ich poučia v ich vlastnom probléme. S množstvom agendy prerokúvanej na rade priamo súvisí aj súdna agenda. Každý vysielateľ nespokojný s rozhodnutím rady má právo obrátiť sa na súd a požiadať o preskúmanie nášho rozhodnutia. S uspokojením môžem konštatovať, že nielen klesá počet nespokojných vysielateľov, ktorí dávajú na súd preskúmať naše rozhodnutia, ale aj súd, súdy konštatujú alebo sa stotožňujú s rozhodnutím rady, takže neskromne poviem, že sme na tom súde úspešní. Snažíme sa, pokiaľ je záujem aj zo strany vysielateľov, veľa spolu hovoriť, vyjasňovať si stanoviská, názory, hľadať cesty, ako predchádzať sankciám, pretože sankcia nemusí mať vždy taký veľký výchovný efekt ako spomínané povedzme vzájomné diskusie alebo ústne vypočutia, ktorých sa vysielatelia môžu dožadovať a aj využívajú tento priestor. Skvalitnili sme a, samozrejme, aj budeme skvalitňovať naďalej našu webovú stránku, kde sa snažíme poskytovať rozsiahle komplexné informácie nielen o výsledkoch činnosti, ale aj o legislatívnych záležitostiach. Jednoducho o všetkom najpodstatnejšom, čo súvisí s našou činnosťou a čo je na prospech vysielateľov. Kto navštívil alebo navštevuje našu webovú stránku a pozorne čítal aj našu správu, nemohol prehliadnuť aj naše rozsiahle zahraničné aktivity v roku 2019. Naši odborníci z kancelárie sa sústredili v uplynulých mesiacoch na získavanie zahraničných skúseností, najmä v súvislosti s pripravovanými legislatívnymi zmenami, ktoré boli vlani začiatkom roka už taxatívne vymenované ako návrhy v smernici prijatej Európskou úniou. Európskemu orgánu, ktorý v Bruseli združuje zástupcov podobných regulačných orgánov, ako je tento náš na Slovensku, predsedal dva roky riaditeľ našej kancelárie. Mali sme tak možnosť byť priamo pri tvorbe legislatívnych zmien, pri tvorbe informácií, ktoré, zúčastňovali sme sa teda aj mnohých podujatí, z ktorých podnety sa prenášali a stále budú pripravovať do legislatívnych zmien. Najmä na tento rok sme mali pripravených veľa, veľa takých podujatí, kde sme chceli spolu s vysielateľmi hovoriť, žiaľ, táto situácia naše plány zmarila, ale využívame konferenčné hovory, takže zdá sa, že sme v kontakte, ešte by som povedala, tak aktívnejšie ako pred týmto ťažkým obdobím. Teda hlavná pozornosť sa už v minulom roku začala sústreďovať na prípravu nového zákona v oblasti audiovizuálnych mediálnych služieb. Je logické, že moderná doba s modernými technológiami, ktoré vstúpili do nášho života, ukazuje na nevyhnutnosť zmodernizovať aj regulačné prostredie a zjednotiť pravidlá v rámci Európskej únie. Vážené, vážený pán predsedajúci, vážené pani poslankyne, páni poslanci, určite by bolo oveľa viac toho hovoriť, ja vás nechcem zaťažovať ani číslami, ani čítaním z jednotlivých strán, je zaujímavé sa prípadne dozvedieť, aká je efektívnosť rozhodovacej činnosti, podľa čoho rada hodnotí efektivitu, ako je to s tými represívnymi, ako je to s tými sankciami, podľa čoho sa udeľuje, ale to je naozaj na takú rozsiahlu diskusiu. Ak si všimnete v správe, všetky sťažnosti sú tam len stručne vymenované, ale ku každej sťažnosti my vieme promptne poskytnúť v rámci infozákona v podstate všetky, všetky podklady. Takže toľko z mojej strany, keď sa uvoľní situácia, bývame, teda máme kanceláriu na Palisádoch 36, sme presťahovaní, kedykoľvek poskytneme informácie v súvislosti s našou činnosťou, s legislatívnymi zmenami. Ďakujem vám za pozornosť.